
Nr. 22.275 din 05 aprilie 2025
BĂRBAT REȚINUT PENTRU ÎNȘELĂCIUNI PE O PLATFORMĂ DE VÂNZĂRI ON-LINE

Aproape zilnic, polițiștii sunt sesizați cu privire la înșelăciuni în mediul on line cu prilejul achiziționării unor bunuri. Bunurile comandate nu mai ajung, sau unele sunt de calitate îndoilenică și nu reprezintă produsul comandat. De cele mai multe ori aceste situații sunt generate și de superficialitatea cumpărătorilor sau vânzătorilor care nu respectă reguli minime de prevenire și siguranță.

Deși identificarea autorilor și recuperarea prejudiciilor faptelor de înșelăciune în mediul on-line este mai dificilă, polițiștii din cadrul Postului de Poliție Frătăuții Noi au reușit să probeze activitatea infracțională a unui tânăr de 19 ani din județul Teleorman, dispunând și reținerea acestuia pentru 24 de ore sub aspectul săvârșirii infracțiunii de înșelăciune. 
La data de 01.09.2024, polițiștii din cadrul Postului de Poliție Frătăuții Noi, au fost sesizați prin plângere scrisă de către o femeie în vârstă de 32 ani, din com. Frătăuții Noi, jud. Suceava, cu privire la faptul că la data de 15.07.2024, în jurul orei 12.00, a fost înșelată pe o platform de vânzări on-line, prin aceea că a discutat cu o persoană pentru a achiziționa o brățară de aur, iar după ce au stabilit prețul, bărbatul a solicitat în avans suma de 2000 lei, urmând ca după ce va primi banii, acesta să îi trimită brățara comandată, însă după ce partea vătămată a trimis suma de bani solicitată, bărbatul și-a închis contul de pe platforma de vânzări on-line.

În cauză s-a întocmit dosar penal sub aspectul săvârșirii infracțiunii de de „înșelăciune” faptă prevăzută de art.244  alin.1 și 2 din Cod Penal. 

În urma activităților investigative desfășurate și a probatoriului administrat de către lucrătorii Postului de Poliție Frătăuții Noi, reușit identificarea persoanei bănuite de comiterea faptei, respectiv un tânăr de 19 ani cu domiciliul stabil în com. Buzescu, jud. Teleorman, față de care s-a dispus începerea urmăririi penale cu privire la săvârşirea infracţiunii de „înșelăciune” faptă prevăzută de art.244  alin.1 și 2 din Cod Penal.
În urma activitățiilor informativ-operative efectuate de către lucrătorii Postului de Poliție Frătăuții Noi, la data de 01.04.2025, suspectul a fost identificat pe raza orașului Bragadiru, fiind emis un mandat de aducere pe numele acestuia.

Fiind audiat de către polițiștii Postului de Poliție Frătăuții Noi, acesta a declarat faptul că dorește să achite prejudiciul cauzat persoanei vătămate și dorește să se împace cu aceasta pentru înlăturarea răspunderii penale. 
       
Prin ordonanța din data de 02.04.2025, polițiștii au dispus reținerea tânărului de 19 ani pentru o perioadă de 24 ore, acesta fiind încarcerat în Centrul de Reținere și Arestare Preventivă. 
Pentru a vă bucura în siguranță de produsul dorit, polițiștii suceveni vă transmit o serie de recomandări: 

Printre cele mai întâlnite fraude online sunt vânzările fictive, adică postarea de anunțuri de vânzare online. În acest mod, ulterior convingerii cumpărătorilor să transfere sumele de bani solicitate, bunurile nu mai ajung la destinație, nefiind livrate.

Astfel, dacă efectuați cumpărături online, este recomandat să nu trimiteți banii în avans. Folosiți un serviciu cu plata ramburs (achitarea costurilor de către destinatar la momentul livrării bunului).

Înainte de a face achiziții online, verificați cu atenție sursa de comercializare. Cumpărați bunuri din surse sigure, folosind site-uri de comerț online pe care le cunoașteți sau pe care le-ați mai folosit și verificați recenziile comerciantului, înainte de a achiziționa produsul. 

De asemenea, păstrați întotdeauna documentele referitoare la plățile pe care le-ați efectuat online.

Totodată, cumpărătorii pot primi pe email mesaje care par a fi trimise de societăți sau persoane de încredere, însă, în fapt, adresele de email ale expeditorilor sunt modificate, astfel încât să pară că sunt legitime.

Mare atenție la mail-urile care conțin link/link-uri. În conținutul email-urilor poate fi introdus unul sau mai multe link-uri spre o pagină falsă, iar în momentul în care se introduc date precum username și parolă, acestea pot fi furate ori se poate instala malware (una dintre cele mai întâlnite ameninţări în mediul cibernetic). 

Atunci când navigați pe internet de pe dispozitivul dumneavoastră, asiguraţi-vă că această conexiune este securizată prin HTTPS – pictograma unui lacăt arătând că pagina accesată este securizată.

Evitați să transmiteți prin telefon sau alte dispozitive informații referitoare la datele dumneavoastră bancare (numărul contului bancar, codul de securitate al cardului, PIN-ul cardului, parole de acces, seria sau IP-ul token-ului etc.), precum și date de identitate, cum ar fi: codul numeric personal, seria și numărul cărții de identitate.

Evitaţi operatorii economici care nu afișează date de contact complete (adresă, telefon, cod unic de identificare fiscală etc.) şi care se rezumă la o simplă adresă de e-mail. Aveţi grijă dacă accesaţi o pagină web care conține greșeli gramaticale.

În momentul în care cumpărați bunuri de la persoane fizice, cereți documentele de proveniență ale acestora (factura sau bonul fiscal cu care a fost cumpărat iniţial produsul de la magazin) şi certificatul de garanție emis de producător.

Pentru situaţia în care ar exista vreo problemă mai târziu, salvați sau tipăriți comanda dumneavoastră, precum şi clauzele şi condiţiile ce apar pe site la momentul cumpărării.



